
A kiterjesztett jogos védelem problémái különös tekintettel a törvényi vélelemre

Az önvédelem alapjogként történő deklarálása alapvetően megváltoztatta a jogos védelem szabályozását hazánkban, ugyanis az Alaptörvény vonatkozó rendelkezéséhez igazodóan az új Büntető Törvénykönyv a jogos védelmi helyzetet kiterjesztette a szituációs jogos védelmi helyzet bevezetésével.
A jogos védelem önálló intézményrendszer kialakulásának általános bemutatása elmaradhatatlan része a témakörnek, ennek megfelelően a dolgozat elején kerül sor a jogos védelem jogtörténeti szempontból történő bemutatására. A kérdéskörrel kapcsolatban az ókori római jogintézmény mellett fontosnak tartottam kiemelni az ókori görög szabályozás jogos védelemre vonatkozó rendelkezéseit, illetve az újkori gondolkodók álláspontját a jogos védelem rendszeréről. Ennek ellenére a jogtörténeti áttekintés hangsúlyos részének a magyar jogfejlődés történeti áttekintése tekinthető, amelyet a szűkebben vett problémakör, a jogos védelem jogintézményének fejlődésének mentén, az emberöléstől való elválás folyamatán keresztül kívántam bemutatni.
A jogtörténeti felvezetést követően kerül sor a hatályos Büntető Törvénykönyv jogos védelemre vonatkozó szabályozásának ismertetésére, amellyel kapcsolatban számos érdekes polémia fedezhető fel a jogirodalmat tanulmányozva. Dolgozatomban foglalkoztam a megelőző jogos védelem kérdéskörével és a jogtalan támadás elhárításának hagyományos eseteivel, ezután pedig rátértem a Büntető Törvénykönyv nóvumának tekinthető szituációs jogos védelmi helyzetre. A törvényi vélelem ismertetése során tettem említést a „jogtalan támadás” kérdéskörére, illetve az arányosság hiányából adódó problémákra is. A dolgozat ezen részének kidolgozásakor a jogirodalomban fellelhető álláspontok bemutatása mellett törekedtem az önálló véleményformálásra, amelyet saját, vagy klasszikusnak tekinthető példák értelmezésével kíséreltem meg alátámasztani.
A jogos védelmi helyzet szabályozásában megjelenő újdonságra vonatkozóan összehasonlítottam hazánk Büntető Törvénykönyvének jogos védelemre vonatkozó rendelkezéseit az Emberi Jogok Európai Egyezménye élethez való joggal kapcsolatos cikkelye mellett a svájci, a német, az olasz és a francia büntető törvénykönyvek jogos védelemre vonatkozó szabályozásával is.
Zárásként a címben megjelölt, a tanulmányban részletesen kifejtett problémákra de lege ferenda javaslattal igyekeztem megoldási alternatívát kínálni.
 



